নরেন্দ্র মোদী সরকারের বিরুদ্ধে আন্দোলনের তীব্রতা বাড়াতে দিল্লি রওনা দিলেন মুখ্যমন্ত্রী মমতা বন্দ্যোপাধ্যায়। আর যাওয়ার আগে নরেন্দ্র মোদী সরকারের নোট বাতিলের সিদ্ধান্তকে ফের একহাত নিলেন তিনি। মুখ্যমন্ত্রীর কথায়, দেশের মানুষকে ভিখারি করে ছেড়েছে কেন্দ্রীয় সরকার। 
মুখ্যমন্ত্রীর অভিযোগ, শ্রমিক, চাষি, ব্যবসায়ী, ন্যায্য করদাতাদের নিজেদের অ্যাকাউন্টে থাকা  টাকা না তুলতে দেওয়ার মরিয়া চেষ্টা চালাচ্ছে কেন্দ্রীয় সরকার। টাকা বদল করতে গিয়ে সাধারণ মানুষের আঙুলে কালি লাগানোর সিদ্ধান্ত নিয়ে প্রথমে টুইটারে সরব হন মমতা। পরে বিমানবন্দরে  কেন্দ্রীয় সরকারের উদ্দেশে কটাক্ষ করে তিনি বলেন, ‘মানুষের হাতের কালি এবারে ওদের মুখে পড়বে।’  তিনি আরও বলেন, ‘আমি মানুষের পাহারাদার, আমি মানুষের চাকরি করি। আমার নিজের বিরক্ত লাগছে যে আমি এই দেশে জন্মগ্রহণ করেছি। দেশের মানুষকে ভিখারি বানিয়ে দেওয়া হয়েছে। বিভিন্ন সীমান্তে পচনশীল এবং জরুরি পণ্যভর্তি হাজার হাজার ট্রাক দাঁড়িয়ে আছে। এটা অত্যন্ত গুরুতর ব্যবস্থা। আমি শেষ দেখে ছাড়ব, কোনও আপস করব না। যারা দুর্নীতিগ্রস্ত, তাদের বিরুদ্ধে ব্যবস্থা নেওয়া হোক। আমার কোনও আপত্তি নেই। কিন্তু ৯৯ শতাংশ সাধারণ মানুষকে তার জন্য হয়রান করা হবে কেন?’ মুখ্যমন্ত্রীর আরও অভিযোগ, পশ্চিমবঙ্গের বিভিন্ন প্রত্যন্ত এলাকার মতো দেশের বিভিন্ন প্রান্তে ব্যাঙ্ক অথবা পোস্ট অফিসের কোনও শাখা নেই। বাতিল নোট বদলাতে না পেরে সেখানে মানুষের চরম ভোগান্তি হচ্ছে। 
আরও পড়ুন
টাকা বদলাতে গেলেই আজ থেকে আঙুলে কালি মারা হবে! বড় সিদ্ধান্ত কেন্দ্রের
মানুষকে অবিশ্বাস করে কেন্দ্র? কালি লাগানোর সিদ্ধান্ত নিয়ে প্রশ্ন তুললেন মমতা
বুধবারই রাষ্ট্রপতি প্রণব মুখোপাধ্যায়ের সঙ্গে দেখা করে নোট বাতিল নিয়ে অভিযোগ জানাবেন মমতা। মমতা জানিয়েছেন, নীতিশ কুমার, লালুপ্রসাদ যাদব, নবীন পট্টনায়ক, মুলায়ম সিংহ যাদবদের সঙ্গে তিনি কথা বলবেন। তাঁর কথায়,  ‘যে যার সুবিধে মতো সময় করে রাষ্ট্রপতির কাছে যেতে পারেন। কিন্তু এটা নিয়ে আর দেরি করা উচিত নয়।’  মমতার দাবি, বিরোধীদের একত্রিত করে নেতৃত্ব দেওয়ার কোনও ইচ্ছে তাঁর নেই। মমতার কথায়, এই আন্দোলনে দেশই নেতৃত্ব দেবে। 
কী বললেন মুখ্যমন্ত্রী? ভিডিও ১

কী বললেন মুখ্যমন্ত্রী? দেখুন ভিডিও ২